Document ID: 31984D0459

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Σεπτεμβρίου 1984
για την όγδοη τροποποίηση της απόφασης 83/453/ΕΟΚ σχετικά με ορισμένα προστατευτικά μέτρα κατά της κλασικής πανώλης των χοίρων
(84/459/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί των προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 84/336/ΕΟΚ (2), και ιδίως το άρθρο 9,
Εκτιμώντας:
ότι, ύστερα από την επιζωοτία κλασικής πανώλης των χοίρων που εμφανίστηκε διαδοχικά σε ορισμένα κράτη μέλη, το Συμβούλιο εξέδωσε, στις 31 Αυγούστου 1983, την απόφαση 83/453/ΕΟΚ (3) σχετικά με ορισμένα προστατευτικά μέτρα κατά της κλασικής πανώλης των χοίρων, των οποίων η διάρκεια της εφαρμογής ποικίλλει σε συνάρτηση με τον κίνδυνο εξάπλωσης της ασθένειας·
ότι, από τότε, η εξέλιξη της ασθένειας κατέστησε αναγκαίες επανειλημμένες τροποποιήσεις της εδαφικής ισχύος των μέτρων που εφαρμόζονται στις ενδοκοινοτικές συναλλαγές ζώντων χοίρων·
ότι η εμμονή και ο πολλαπλασιασμός των εστιών σε ορισμένα τμήματα της επικράτειας των Κάτω Χωρών επέφεραν τη δημιουργία νέων ζωνών επείγοντα συστηματικού εμβολιασμού και απαιτούν την επέκταση, στα μέρη αυτά της εν λόγω χώρας, των μέτρων που εφαρμόζονται στις ενδοκοινοτικές συναλλαγές ζώντων χοίρων·
ότι η καταστολή της ασθένειας στο Βέλγιο και την Ιταλία δικαιολογεί την άρση των δεσμευτικών μέτρων που εφαρμόζονται στα δύο αυτά κράτη μέλη·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 83/453/ΕΟΚ τροποποιείται ως εξής:
1. Η ένδειξη που προβλέπεται στο άρθρο 3 αντικαθίσταται από την ακόλουθη ένδειξη:
«Ζώα που πληρούν τους όρους της απόφασης 83/453/ΕΟΚ, όπως τροποποιήθηκε τελευταία από την απόφαση 84/459/ΕΟΚ».
2. Οι ζώνες που αφορούν το Βασίλειο των Κάτω Χωρών, οι οποίες οριοθετούνται στο παράρτημα, αντικαθίστανται από τις εξής ζώνες:
«Βασίλειο των Κάτω Χωρών:
Τα τμήματα των επαρχιών όπου έχει γίνει επειγόντως συστηματικός εμβολιασμός· για την υπόλοιπη χώρα ζώνη ακτίνας 5 χιλιομέτρων γύρω από κάθε εστία κλασικής πανώλης των χοίρων.»
3. Στο παράρτημα, καταργούνται οι μνείες:
«Βασίλειο του Βελγίου:
Ζώνη ακτίνας 5 χιλιομέτρων γύρω από κάθε εστία κλασικής πανώλης των χοίρων.
Ιταλική Δημοκρατία:
Η επαρχία της Περούτζια· για την υπόλοιπη χώρα, ζώνη ακτίνας 5 χιλιομέτρων γύρω από κάθε εστία κλασικής πανώλης των χοίρων.»
Άρθρο 2
Τα κράτη μέλη τροποποιούν τα μέτρα που εφαρμόζουν στις συναλλαγές ώστε να συμφωνούν με την παρούσα απόφαση. Ενημερώνουν αμέσως την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Σεπτεμβρίου 1984.

Labels: 0
18
6